43099326e5fcb6dcf809585f000f520c
Μηροκοτυλιαία πρόσκρουση: τι είναι; 
ostoun.gr
2021.17

Στη μηροκοτυλιαία πρόσκρουση, το επιπλέον οστικό τεμάχιο προκαλεί **ανώμαλη πρόσκρουση** μεταξύ της μηριαίας κεφαλής και της κοτύλης. Συνεπώς, τα οστά δεν μπορούν να κινηθούν ομαλά. Σταδιακά, η πρόσκρουση προκαλεί τραυματισμό και ρήξη (σχίσιμο) του επιχειλίου χόνδρου. Αργότερα επέρχεται η προοδευτική καταστροφή της άρθρωσης.



9eea299539d9684a2a1fd18f2f1e529a
Μηροκοτυλιαία πρόσκρουση: ταξινόμηση 
ostoun.gr
2021.17

Υπάρχουν 3 τύποι:


1. **Pincer**: στον τύπο αυτό η πρόσκρουση γίνεται λόγω ανώμαλης οστικής προεξοχής στην πλευρά της κοτύλης
2. **Cam**: η οστική προεξοχή βρίσκεται στην πλευρά της μηριαίας κεφαλής, κυρίως στο πρόσθιο τμήμα της, στο όριο κεφαλής και αυχένα. Διαταράσσεται έτσι η φυσιολογική σφαιρικότητα της κεφαλής.
3. **Συνδυασμός** και των δύο (Τύπος Pincer-Cam): συνυπάρχει το πλεονάζον οστούν τόσο στην κοτύλη όσο και στο μηριαίο.


 


![Μηροκοτυλιαία πρόσκρουση](//i0.wp.com/www.ostoun.gr/wp-content/uploads/2019/02/FAI.jpg)


 



cde3e54ce10db18ebf73c690fd2aa40e
Αίτια του συνδρόμου μηροκοτυλιαίας πρόσκρουσης 
ostoun.gr
2021.17

Οι οστικές προεξοχές αναπτύσσονται στην παιδική ηλικία, σε περιπτώσεις που το ισχίο δεν αναπτύσσεται φυσιολογικά. Ως αιτίες έχουν ταυτοποιηθεί:


* **Επιφυσιολίσθηση** μηριαίας κεφαλής
* Νόσος των **Leg-Perthes-Calvé**
* **Coxa magna** (πάθηση, στην οποία η κεφαλή του μηριαίου είναι υπερβολικά μεγάλη σε σχέση με την κοτύλη)
* **Κατάγματα**ισχίου που έχουν πωρωθεί σε κακή θέση
* Ιδιοπαθής **οπίσθια κλίση** της κοτύλης (πρόσφατα αναγνωρίσθηκε στο 15% του πληθυσμού)
* **Δυσπλασία** του ισχίου


Δεν είναι γνωστή η συχνότητα του συνδρόμου. Σε πολλές περιπτώσεις δεν υπάρχουν έντονα συμπτώματα και ο ασθενής δεν καταλήγει στο γιατρό, οπότε το σύνδρομο δεν αναγνωρίζεται. Άλλες φορές αντιμετωπίζεται λανθασμένα ως μια «θλάση» μυών του ισχίου, ως «τενοντίτιδα», ως «τροχαντηρίτιδα», ή ως μια «αρχόμενη αρθρίτιδα» και παραμένει χρόνια χωρίς ειδική θεραπεία. Όταν όμως υπάρχουν συμπτώματα, τότε ανευρίσκεται κάκωση του επιχειλίου και του αρθρικού χόνδρου.


Στον αθλούμενο πληθυσμό τα συμπτώματα αρχίζουν συνήθως πολύ νωρίτερα.


